KURZUS: Közlekedéstechnika II.

MODUL: 6. Közúti járművek dinamikája

6.2 Menetellenállások

|  | 6.2 Menetellenállások
| Tevékenység: Olvassa el a jegyzet VIII. fejezetének 18-25. oldalán található tananyagot. A szöveg tanulmányozása közben az alábbiakra figyeljen: - Tanulja meg a vonóerő és az ellenállóerő fogalmát. - Sorolja fel a legfontosabb ellenállóerőket. - Jegyezze meg, hogy a vonóerő és az ellenállóerők értéke hogyan viszonyul egymáshoz a jármű lassulásakor, gyorsulásakor és egyenletes haladáskor. - Tanulja meg, hogy miből adódik és milyen tényezőktől függ az emelkedési ellenállás értéke. - Jegyezze meg, hogyan függ a gördülési ellenállás az útburkolat minőségétől, az abroncsnyomástól és a jármű sebességétől. - Jegyezze meg, milyen tényezőktől függ a légellenállás értéke. Figyelje meg a jegyzet 15. ábráján, hogy hogyan számítható közelítő képlettel a jármű homlokfelülete. Követelmények: Ön akkor sajátította el megfelelően a tananyagot, ha - A vonóerők és az ellenállóerők viszonya alapján el tudja dönteni, hogy a jármű lassul, egyenletes sebességgel halad, vagy gyorsul. - Felsorolásból ki tudja választani az emelkedési ellenállást meghatározó tényezőket. - A gördülési ellenállást meghatározó tényezőkre vonatkozó állításokról el tudja dönteni, hogy azok igazak vagy hamisak. - Felsorolásból ki tudja választani a légellenállást meghatározó tényezőket. - Felsorolásból ki tudja választani a jármű homlokfelülete meghatározásának módját. - Felsorolásból ki tudja választani, hogy mitől függ a formatényező értéke.
| További információk a tananyaghoz
| Az emelkedési ellenállás
| A jegyzet 18. oldalának alján szerepel egy összefüggés a súlyerő vízszintes komponensének számítására. Ehhez az alábbi magyarázatot fűzzük. Az emelkedő %-os értéke azt mondja meg, hogy 100 m hosszon mennyit emelkedik az út. Az emelkedőt egy derékszögű háromszögnek tekintve (lásd jegyzet 11. ábra!) az emelkedő szögének tangense egyenlő a szöggel szemközti befogó és a szög melletti befogó hányadosával, azaz az e/100 értékkel. Kis szögek esetén viszont a szinusz és a tangens függvény értéke megközelítőleg azonos (pl. sin5o=0,0871 és tg5o=0,0874), tehát a szinusz függvény helyett a számításokban használható a tangens függvény, ehelyett pedig az e/100 hányados.
| A légellenállás
| A 23. oldalon az Fw számítási képletében állandó értékként azért szerepel 13, mert a sebességet km/h mértékegységben helyettesítjük be. Ha m/s-ban adnánk meg, akkor erre nem volna szükség. A km/h és a m/s között 3,6 a váltószám, Mivel a képletben v2 szerepel, a váltószámot is négyzetre kell emelni. 3,62=12,96, ennek kerekített értéke a 13.
| A légellenállás függ a jármű homlokfelületének nagyságától. Nagyobb lesz a légellenállás, és ezzel együtt a jármű fogyasztása, ha a homlokfelületet például egy, a tetőcsomagtartóra helyezett tárggyal megnöveljük.
| A légellenállást jelenősen befolyásolja a jármű légellenállási tényezője. (A jegyzet a légellenállási tényezőt kw-vel jelöli. Az autós szaklapok gyakran a jármű formatényezőjét adják meg, ennek jelölése cw . A légellenállási tényező a formatényező és a levegő sűrűségének (1,25 kg/m3) szorzata.) Általánosságban elmondható, hogy minél lekerekítettebb a jármű, annál kisebb a formatényezője. A ponyvás teherautóknál (1. ábra) ezért alkalmaznak a vezetőfülke felett légterelőt (csökkenti a jármű "szögletességét", áramvonalasabbá teszi alakját, ezáltal csökken a cw-érték). A síboxokat (2. ábra) is azért alakítják ki lekerekített formájúra, mert ennek az alaknak kedvezőbb a formatényezője, mint a szögletesnek.
A kép forrása: www.hankstruckpictures.com |
Légterelő a vezetőfülke felett
1. ábra
Áramvonalas kialakítású síbox
2. ábra

|  | Ellenőrző kérdések
| 1. Hogyan mozog a jármű az alábbi esetben? F v < Σ F , ahol F v a vonóerő, Σ F pedig az ellenállóerők eredője.
| A jármű lassul.
| A jármű gyorsul.
| A jármű egyenletes sebességgel halad.
| 2. Jelölje meg azokat a tényezőket, amelyek változása előidézi az emelkedési ellenállás változását!
| Az emelkedő hajlásszöge.
| A jármű sebessége.
| A gumiabroncs keménysége.
| A jármű tömege.
| 3. Döntse el az alábbi állításokról, hogy igazak vagy hamisak!
A gördülési ellenállás keményebb abroncs esetén kisebb. |
A gördülési ellenállás puha útfelület esetén kisebb. |
A gördülési ellenállás nagyobb járműsebesség esetén nagyobb. |
| 4. Hogyan függ a légellenállási erő a sebességtől?
| A sebességgel egyenesen arányos.
| A sebesség négyzetével egyenesen arányos.
| A sebesség négyzetével fordítottan arányos.
| A sebességgel fordítottan arányos.
| 5. Melyik felületet kell figyelembe venni a légellenállás számításakor?
| A jármű teljes felületét.
| A jármű homlokfelületét.
| A haladási iránnyal párhuzamos felületet.
| A homlokfelület és az oldalfelület összegét.
| 6. Mitől függ a formatényező (cw) értéke?
| A jármű homlokfelületének nagyságától.
| A haladási sebességtől.
| A jármű szélességétől és magasságától.
| A jármű alakjától.
| 7. Az alábbiak közül mely ellenállásokat befolyásolja a jármű sebessége?
| Az emelkedési ellenállást.
| A légellenállást.
| A gördülési ellenállást.