KURZUS: Közlekedéstechnika II.

MODUL: 3. A kötöttpályás közlekedés eszközei

3.2 Vasúti járművek közös szerkezeti elemei

|  | 3.2 Vasúti járművek közös szerkezeti elemei
| Tevékenység: Olvassa el a jegyzet III. fejezetének 8-37. oldalán található tananyagot. A szöveg tanulmányozása közben az alábbiakra figyeljen: - Tanulja meg a futómű feladatait. - Sorolja fel az abroncsos és az abroncs nélküli (monoblokk) kerék jellemzőit. - Jegyezze meg, milyen járműveken alkalmaznak gumirugózású kereket, és mi az alkalmazás fő indoka. - Tanulja meg, hogy az egyes (marokcsapágyas, csőtengelyes, tengelyhajtóműves) hajtások esetén milyen szerkezeti elemeken keresztül adja át a motor a nyomatékot a tengelynek. - Fogalmazza meg a hordmű feladatait. - Sorolja fel az egyszerű vasúti hordmű fő szerkezeti elemeit. - Tanulja meg az egyszerű hordmű elemeinek (csapágyazás, tengelyvezetés, rugózás, lengéscsillapítás, felfüggesztés) feladatát. - Hasonlítsa össze a teher- és személykocsi forgóvázak konstrukciós jellemzőit. - Fogalmazza meg a forgóváz alkalmazásának indokait. - Sorolja fel az alváz feladatait. - Tanulja meg a vonó- és ütközőkészülékek feladatát. - Jegyezze meg a merev és nem merev vonó-ütközőkészülékek jellemzőit. - Tanulja meg, hogyan történik a fékezés és a fék oldása pneumatikus fékrendszer esetén. Fogal- mazza meg, miért nevezik ezt önműködő fékrendszernek. Követelmények: Ön akkor sajátította el megfelelően a tananyagot, ha - Felsorolásból ki tudja választani a futómű feladatait. - Felsorolásból ki tudja választani az abroncsos, és az abroncs nélküli (monoblokk) kerék jellemzőit. - Felsorolásból ki tudja választani, milyen járműveken alkalmaznak gumirugózású kereket. - Felsorolásból ki tudja választani a gumirugózású kerék alkalmazásának indokát. - Felsorolásból ki tudja választani, hogy az egyes (marokcsapágyas, csőtengelyes, tengelyhajtóműves) hajtások esetén milyen szerkezeti elemeken keresztül adja át a motor a nyomatékot a tengelynek. - Felsorolásból ki tudja választani a hordműnek és a hordmű elemeinek feladatait. - Felsorolásból ki tudja választani a forgóváz alkalmazásának indokait. - Adott feladatról el tudja dönteni, hogy azt melyik szerkezeti elem (alváz, járműszekrény, vonó-ütközőkészülék) valósítja meg. - A vonó-ütközőkészülékekre vonatkozó állításokról el tudja dönteni, hogy azok igazak vagy hamisak. - Az önműködő vasúti légfékrendszerre vonatkozó állításokról el tudja dönteni, hogy azok igazak vagy hamisak.
| További információk a tananyaghoz
| A jegyzet III. fejezetének 37. oldalán található a légfékrendszer leírása. Ehhez az alábbi kiegészítő magyarázatot fűzzük. A mozdonyon található a légsűrítő berendezés és a főlégtartály. A főlégtartálytól a fővezetéken keresztül jut el a sűrített levegő a szerelvény minden egyes kocsiján megtalálható légtartályokba. A sűrített levegő mozgását a kocsikon elhelyezett kormányszelep vezérli.
| A fékrendszer főlégtartályát légsűrítő segítségével töltik fel. A szerelvény összeállítása után ebből a főlégtartályból a fővezetéken keresztül feltöltik az egyes kocsik légtartályait. A feltöltéskor a kormányszelep vezeti a levegőt a légtartályokba. Fékezéskor a vonatvezető a vezetői fékező szelep működtetésével csökkenti a fővezetékben levő levegő nyomását. A kocsikon levő kormányszelep ennek hatására a légtartályokból levegőt enged a fékhengerekbe, amelyek ezáltal fékezik a kerekeket.
A levegő útja fékezéskor
1. ábra
| A fék oldásakor a kormányszelep kiengedi a levegőt a fékhengerekből (ezzel a fékhatás megszűnik), ugyanakkor a fővezetékből újra feltölti a légtartályokat.
A levegő útja a fék oldásakor
2. ábra

|  | Ellenőrző kérdések
| 1. Jelölje meg az alábbiak közül a futómű feladatait!
| Lehetővé teszi a jármű gördülését.
| Biztosítja a vasúti kocsi teljes rugózását.
| Biztosítja a sínpár által meghatározott pályán történő haladást.
| Biztosítja, hogy a vasúti pálya egyenletes terhelést kapjon.
| A jármű tömegéből származó erőt átadja a pályának.
| 2. Hasonlítsa össze az abroncsos és az abroncs nélküli kerekeket. Jelölje meg az alábbiak közül az abroncsos kerék jellemzőit!
| A kerékváz és a futófelület anyagminősége különböző.
| Az elkopott futófelületi szerkezeti rész cserélhető.
| A két keréktípus közül ennek kisebb a tömege.
| A nemesített futófelületi szerkezeti elem új állapotban 70-80 mm vastag.
| A kerék biztosítógyűrűt nem tartalmaz.
| 3. Milyen vasúti járműveken alkalmaznak jellemzően gumirugózású kereket?
| Teherszállító vasúti járműveken.
| Nagysebességű (v>200 km/h) vasúti járműveken.
| Városi felszíni vasúti járműveken.
| Metró járművein.
| Mozdonyokon.
| 4. Jelölje meg az alábbiak közül a gumirugózású kerék alkalmazásának fő indokait!
| A gumirugózású kerék nagyobb haladási sebességet tesz lehetővé.
| A gumirugózású kerék haladási zaja kisebb.
| A gumirugózású kerék nagyobb súllyal terhelhető.
| A gumirugózású kerék tömege lényegesen kisebb.
| A gumirugózású kerék csökkenti a primer rugózatlan tömegek nagyságát.
| 5. Melyik tengelyhajtásokra jellemző, hogy homlokfogaskerék-páron keresztül adják át a hajtást?
| A marokcsapágyas hajtásra.
| A csőtengelyes hajtásra.
| A tengelyhajtóműves hajtásra.
| A kardánhajtásra.
| A rudazatos hajtásra.
| 6. Jelölje meg az alábbiak közül a hordmű feladatait!
| A jármű terhelésének közvetítése a futóműre.
| A kerekek fékezése.
| A kerékpár vezetése.
| A rugózás megvalósítása.
| A kerekek hajtása.
| 7. Miért kell a vasúti járműveknél forgóvázat alkalmazni?
| Azért, hogy rugózatlan tömegek kisebbek legyenek.
| Azért, hogy a jármű kerekei jobban tudják követni az íves vasúti pályát.
| Azért, hogy a jármű rugózása kedvezőbb legyen.
| Azért, hogy a vasúti pályára jutó tengelyterhelést csökkentsük.
| Azért, hogy nagyobb terhelhetőségű járműveket alkalmazhassunk.
| 8. Az alábbiak közül melyik szerkezeti elem feladata a függőleges irányú terhelés átadása a hord- és futóműre?
| Alváz.
| Vonó és ütközőkészülék.
| Járműszekrény.
| 9. Az alábbiak közül melyik szerkezeti elem feladata az ütközőerők csillapítása?
| Alváz.
| Vonó- és ütközőkészülék.
| Járműszekrény.
| 10. Döntse el, hogy az alábbi állítás igaz vagy hamis!
A nem merev vonó-ütközőkészülék lehetővé teszi villamos és légvezetékek önműködő összekapcsolását. |
| 11. Döntse el, hogy az alábbi állítás igaz vagy hamis!
Önműködő vasúti légfékrendszer esetén fékezéskor a fővezetékből sűrített levegő kerül a fékhengerekbe. |
| 12. Döntse el, hogy az alábbi állítás igaz vagy hamis!
Önműködő vasúti légfékrendszer esetén a fék oldásakor sűrített levegő kerül az egyes kocsikon levő légtartályokba. |